સુજાતાએ આ ધરતીમાતાની ચીખ પણ સાંભળી અને એને બે પ્રશ્નો સંભળાયા. ધરમપુરના ડુંગરોમાં ૧૨૫ ઇંચથી વધુ વરસાદ પડે છે પરંતુ બધું પાણી સડસડાટ વહી જાય છે અને સાથે સાથે જમીનનું ધોવાણ કરી સારી જમીનને ખરાબ કરે છે. તદુપરાંત પાણીના સંગ્રહની કોઈ વ્યવસ્થા ન હોવાના કારણે હોળી પછી પીવાના પાણીના પણ સાંસા પડે છે. સુજાતાએ આ પ્રશ્નને ઉકેલવા માટે ખેતરોમાં પાળા કરાવ્યા જેથી જમીનનું ધોવાણ અટકે અને ખેતરમાંજ પાણીનો સંગ્રહ થાય જેથી બે સીઝનમાં પાક લઇ શકાય. એને એ પણ જોયું કે ખેડૂતની જમીન સમથળ નથી જેને કારણે સીઝનમાં પણ ખુબ ઓછો પાક લેવાય છે. એને લેવલીંગ કરી ખેતરોનો ઢાળ એક સરખો થાય તેવી વ્યવસ્થા ગોઠવી જેને કારણે ખેતરમાં ચોમાસામાં ધોવાઈ આવતો કાંપ અને પાણી એક સરખા પથરાય જેથી ઉત્પાદનમાં વધારો થાય. ખેડૂતોને એણે શીખવ્યું કે જે જે ખેડૂતોએ લેવલીંગનું કામ કરવું હોય તે બધાં ખેડૂતો પોતાના ઘરના વાડામાં એક ખાતરપાડો બનાવે. વર્ષ દરમ્યાન તેમાં છાણિયું ખાતર બનાવે જેમાં રોજ છાણના પોદળા નાંખવામાં આવે જેનાથી વર્ષ દરમિયાન તેમાં છાણીયું ખાતર બને. લેવલ કરતી વખતે ઉપરની ફળદ્રુપ માટી પુરાણમાં નીચે દબાઈ જાય છે અને નીચેની માટી ઉપર નંખાય છે. જેથી જમીનની ફળદ્રુપતા જાળવી રાખવા લેવલ કર્યું હોય ત્યાં ખેતરોમાં ખેડૂતો ખાતર ખાડામાંનું છાણિયું ખાતર નાંખે છે.